ليستة د لمغالطات د لوجيك

ملّي كايتعطاو حٌجج علا شي دّيعاء، المغالطة د لّوجيك هي واحد التبرير اللي ب اللوجيك كايتعتابر ماشي صحيح، ؤ ماواصلش يكون دايز كـ حُجّة، ؤ يمكن تحسبو ماشي سَليم. ݣاع الطّرقان ؤ الأساليب د الهضرة يقدرو يكون فيهوم مغالطات.

المغالطات صعيب تستّفهوم، حيت متنوّعين ف الشكل ؤ التطبيق ديالهوم. تقدر ب الزز تستّفهوم ب يا إمّا الشكل ديالهوم (مغالطات ف الفورمة) ولّا ب باش كايتكوّنو (مغالطات ماشي ف الفورمة). التستيفة ديال المغالطات اللي ماشي ف الفورمة تقدر تزيد تقسّمها لـ اللي عندهوم علاقة ب اللغة، لـ اللي عندهوم علاقة ب الغفلة، لـ اللي عندهوم علاقة ب التبرݣيݣ، ؤ لـ اللي عندهوم علاقة ب الفتيراض. من جيهة اخرا المغالطات تقدر تستّفهوم علا حساب كيفاش كايوقعو، بحال المغالطات المادية، المغالطات اللفضية، ؤ عاوتاني المغالطات اللي ف الفورمة (غالاط ف الستينتاج). المغالطات المادية تقدر تحطّهوم ف الطبقة العريضة د المغالطات اللي ماشي ف الفورمة، أمّا المغالطات اللي ف الفورمة تقدر تحطهوم ف واحد الطبقة دقيقة كتار د المغالطات (الختيزالية) د اللوجيك. ؤ المغالطات المادية تقدر تحطّهوم ياإمّا معا التستيفة د المغالطات اللي ماشي ف الفورمة ولّا معا الختيزالية.

 مغالطات ف الفورمة 
المغالطة ف الفورمة هي واحد الغالاط ف الحُجّة اللي كايبان ف الفورمة ديالها. الأنواع ديالها:

 تعوّل علا الحتيمال – تعتابر بلّي شي حاجة صحيحة حيت حتيمال كبير راها صحيحة.
 مغالطة د المغالطة – تفتارض إلا الحجّة د شي نتيجة فيها مغالطة، إدن النتيجة را غالطة.
 تجي من معدّل الساس – تحكم علا شي حتيمال غير من الحتيمالات المشروطة، بلا ما تخلّي ف العتيبار الحتيمالات الفايتة.
 مغالطة الݣرين – الفتيراض بلّي النتيجة د بزاف ديال الشّروط حتيمال كبر تكون صحيحة من النتيجة د شرط واحد.
 مغالطة مول الماصك – تنكر التطابق د جوج حوايج غير حيت شي صيفة د شي واحد مبدلة علا د لاخر.

 مغالطات قتيراحية 
المغالطة القتيراحية هي واحد الغالاط ف الحُجّة اللي فيها قتيراحات مركّبة. الأنواع ديالها:

 تأكّد النفيصال – تستنتج بلّي شي جزء من شي نفيصال لوجيك غالط حيت الجزء لاخر صحيح. A ولّا B؛ A صحيحة، إدَن B غالطة.
 تأكّد النتيجة – تعتابر السابق ف شي شرط صحيح غير حيت النتيجة صحيحة. إلا A صحيحة، إدَن B صحيحة؛ B صحيحة، إدَن A صحيحة.
 تنكر السابق – تعتابر النتيجة ف شي شرط غالطة غير حيت السابق غالط. إلا A صحيحة، إدَن B صحيحة؛ A غالطة، إدَن B غالطة.

 مغالطات د العبار 
المغالطة د العبار هي واحد الغالاط ف الحُجّة ملّي العبار د الساس متعارض مع العبار د النتيجة. الأنواع ديالها:

 مغالطة وجودية – واحد الحُجّة اللي الساس ديالها فيه الهضرة ب شكل عام ولكن الستينتاج محدد.

 مغالطات د القياس 

 ستينتاج إيجابي من ساس سلبي – واحد القياس ديريكت اللي عندو ستينتاج إيجابي، ولكن عل-الأقل ساس واحد سلبي.
 مغالطة الساس العيّان – واحد القياس ديريكت عيّان حيت ݣاع الساس ديالو سلبي.
 مغالطة ربعة د الحدود – مغالطة اللي القياس ديالها عندو ربعة د الحدود (ولّا كتر).
 الكبير باطل – القياس غالط حيت الحد الكبير ديالو مامعطيش معا الساس الكبير ولكن معطي ف الستينتاج.
 الصغير باطل – القياس غالط حيت الحد الصغير ديالو مامعطيش معا الساس الصغير ولكن معطي ف الستينتاج.
 ستينتاج سلبي من ساس إيجابي – واحد القياس ديريكت اللي عندو ستينتاج سلبي، ولكن الساس ديالو كلّو إيجابي.
 الوسطاني مامعطيش – الحد الوسطاني ف شي قياس مامعطيش.
 مغالطة الضرورة – تخلّط الضروري معا المُحتمَل.
 مغالطة الضرورة بلا تبرير – تشدّ شي ضرورة ما مبرّراش و تبني عليها الستينتاج.

 مغالطات ماشي ف الفورمة 
المغالطات اللي ماشي ف الفورمة هي غالاط ف الحُجّة حيت السّاس مامݣادش.

 تسعّف الوسطاني – تفتارض بلّي الحل الوسطاني بين جوج مواقف هو الصحيح.
 مغالطة الكمالة – ترفض شي دّيعاء حيت ماشي دقيق.
 تحيّد الرتيباط – تبدّل المعنى د شي حاجة باش يبان بلّي مايمكنش يكون شي بديل وحداخر (بحال: أنا ماشي غليض حيت أنا رقيق عليه).
 تشكّك حيت مافهمتيش – تعتابر شي حاجة ماشي صحيحة، حيت ماكاتدخلش ل العقل، ولّا مايمكنش تصوّرها بحال هاكّاك.
 مغالطة المقدّس – تݣول بلّي حيت واحد الحاجة واعرة بزاف ولّا متقونة، إدن غاتكون جات من عند شي حاجة مقدّسة، عالية، فضائية، ولّا فوق طبيعية.
 الحساب المدوبل – تحسب شي أحدات ولّا حالات كتار من مرّة، الشي اللي كايردّ المجموع د الحتيمالات كبار من اللي خصو يكون.
 معنى متغالط – تخدم ب شي مصطلح اللي عندو كتار من معنى واحد بلا ما تحدد المعنى اللي راك قاصدو.
 الوسطاني ما واضحش – الحد الوسطاني عندو كتار من معنى.
 فشوش ف المعنى – تبدّل المعنى د شي كلمة ملّي يكون شي عتيراض.
 مغالطة النبرة – تبدّل المعنى د شي جملة ملّي تبدّل النبرة د الصوت.
 قوالب ف المعنى – تبيّن بلّي راك خدّام بشي كلمة ف المعنى المعروف ديالها، ولكن راك خدّام ب المعنى ديالها لاخر اللي ما معروفش بزاف.
 مغالطة د البيئة – تستدلّ على الطبيعة د شي واحد من الإحصائيات ديال الݣروپ اللي راه منتامي ليه.
 مغالطة د أصل المعنى – تݣول بلّي شي كلمة ولّا جملة عندها نفس المعنى ب الضّرورة اللي كان شحال هادي.
 مغالطة الجميع – تفتارض بلّي حيت شي حاجة صحيحة على واحد الطرف من شي مجموعة، إدن ديك الحاجة صحيحة عليها كاملة.
 مغالطة الفريق – تفتارض بلّي حيت شي حاجة صحيحة على شي مجموعة، إدن ديك الحاجة صحيحة على ݣاع الطروفة ديالها ولّا شوية منهوم.
 متكي على الراشي – تحكم ب شي مصدر اللي ما عندو علاقة، ما مأهّلش، ما معروفش، منحاز، ولّا مصاوب.
 تجبد برّا السياق – تستاند على شي كلمات معزولة ب الضبط من السياق الدوريجين ؤ تبدّل المعنى اللي كان قاصدو المصدر.
 تسعّف السلطة – تجيب شي هضرة د شي ختيصاصي مشكوك ف المصداقية ديالو، ولّا عندو شي رأي مامعتارفش بيه باش تبيع شي فكرة ولّا شي پرودوي.
 ديليم د بلعاني – تبيّن أن الحل إما كحل ولّا بيض، واخّا كاين حلول اخرا.
 ݣرين غالط – تبيّن بلّي شي جوج ولّا كتار د الهضرات بحال بحال ملّي مايكونوش.
 مغالطة التقييم – تعوّل على التقييم كيفما كان بلا ما تراجع واش اللي دارو مسوّق ولّا لّا.
 مغالطة المؤرخ – تفتارض بلّي مّالين القرار د شحال هادي كان عندهوم نفس المعلومة د هادوك اللي حللو هاد القرار من بعد.
 تكبّر الصداع – تݣول بلّي إلا الختيصاصيين د شي مجال مختالفين ف شي نقطة منّو، إدن ماتقدرش توصل لشي نتيجة فيه، ولّا الصحة د هاد المجال ماشي حتا اللهيه.
 رجل هنا ؤ رجل لهيه – حجة اللي كاتجي من الأطراف بجوج د شي قضية، تعزل شي عبارات اللي تلعب بيهوم على المشاعر د الأطراف بجوج.
 مقارنة ما كاملاش – تدير شي مقارنة كاملة ب شي معلومات ناقصة.
 مقارنة مامݣاداش – تدير شي مقارنة ب بزاف ديال الطرق، الشي اللي كايعطي نطيباع غالط عليها.
 مغالطة النية – تݣول بلّي المعنى د شي هضرة خاص يكون متّاسق معا النية د هاداك اللي ݣالها.
 مغالطة د القد د الخدمة – يسحابلك بلّي را كاين واحد القد د الخدمة اللي خاص يدّار ف شي قتيصاد، ؤ اللي تقدر تفرّقو باش تزيد ولّا تنقص خدمات اخرين.
 اللوجيك د المقراج – تعطي بزاف د الحجج اللي مامتاسقاش باش تدافع على شي موقف.
 مغالطة التقشاب – يسحابلك بلّي النتيجات ديال شي حدت عشوائي مامنضّمش، تقدر تغلّفهوم بشي إحصائية؛ تزݣل المجهول اللي حتا هو عندو دور ف الأحدات اللي كايوقعو.
 مغالطة ماكنامارا – تاخد شي قرار مبازي غي على داكشي اللي كايتحسب، ؤ تجاهل العتيبارات لاخرا.
 مغالطة د الأخلاق – تستنتج شي حاجة ف الواقع من شي حوايج د الأخلاق.
 تحرّك البارّا – ترفض الأدلة اللي تعطاو باش يرد عليك ؤ تطلب أدلة اخرا.
 مغالطة النيرڤانا – ترفض الحلول د شي مشكلة حيت هاد الحلول ماشي متالية.
 إتبات ب التأكيد – تبقا تعاود القتيراح واخا يبان التناقض.
 تتبت كتار من القياس – حجة كاتعطي واحد الستينتاج فيه تعميم كبير (بحال: الشراب خايب حيت شي سكايرية كايتعداو على عيالاتهوم ولّا ولادهوم).
 مغالطة د المرجع – تفتارض بلّي ݣاع الكلمات كيعنيو شي حاجات كاينة ؤ المعنى ديالهوم كاين ف داكشي اللي كايشيرو ليه،ب العكس الكلمات يقدرو يكونو كايشيرو لـ شي حوايج ماكينينش ب الصح ولّا المعنى ديالهوم كايجي من الطريقة اللي تستاعملو بيها.
 مغالطة التجسيد – تعامل معا شي معتقد مجرد، ولّا شي حاجة فتيراضية على أساس راه كاين بصح ولّا شي حاجة مقيوسة، ولّا مادّية.
 الحتمية ب اللور – تݣول بلّي حيت شي حاجة وقعات ف شي ضروف، إدن ديك الضروف خلاوها لابدّا توقع.
 حدورة كايزلّقو – يسحابلك بلّي شي حاجة صغيرة وقعات، لابدّا غادي تجر معاها واحد السمطة د الأحدات الكبيرة ؤ السلبية.
 إعفاء خاص – تستشهد ب شي حاجة باش تعفيها من شي قاعدة مقبولة بلا ما تبرّر هاد الإعفاء.

 ساس باطل 

 تسعّف الساس – النتيجة د شي حُجة هي نّيت وحدا من الساس د الكلام (بحال: الكماية مميتة حيت الݣارو كايقتل).
 الزيادة من راس الحمق – ماشي نّيت مغالطة، ديك الزيادة الخاوية باش تسيپّورطي واحد النتيجة هي واحد النوع من تسعّف الساس، بحال: هاد الپومادا مزيانة ل الحريق ؤ الحبوب ؤ بزاف د الأمراض د الجلد لاخرا، هاد العيبارة اللخرا غي زايدة باش تسيپورطي الفكرة ديال را الپومادا كاتنفع ف بزاف د الحوايج.
 ستيدلال مدوّر – ملّي اللي كايستدل كايبدا بداك الشي اللي باغي يوصل ليه. (ݣاع العزارا مامزوّجينش).
 سؤال ملغوم – ملّي كاتسوّل شي واحد شي حاجة ديجا معروفة، غي باش تزرب عليه ؤ تسكّتو.

 تعميمات غالطة 
تعميمات غالطة – توصل ل شي ستينتاج من ساس راشي، حتا كاتوصل ل واحد التعميم غالط.

 كسيدة – تميّك على شي ستيتناء ل شي تعميم.
 ماشي سكوتلندي د بصّح – تحيّد من شي تعميم شي متال معارض باش ترد التعميم صحيح.
 العزيل – تنيّش غير على شي حالة وحدانية اللي كاتتبت شي موقف، ؤ تميّك على بزاف د الحالات لاخرين اللي يقدرو يعارضوه.
 نحياز ل السّالك – تركز غير على اللي سلكو (نجحو) من شي حاجة ؤ تميّك على عدد كبير د اللي فشلو.
 مقارنة غالطة – ملّي كاتقلّع التشابه المخبّي من التشابه اللي باين
 تعميم مزروب – تدوز ل شي ستينتاج ݣدّو ݣدّاش من شي عينة صغيرة.
 مغالطة ستيقرائية – ملّي شي ستينتاج كايدّار من ساس مامسيپورطيهش بزاف.
 ستيتناء كبير – هو واحد التعميم صحيح اللي فيه واحد الحاجة اللي كاتحيّد بزاف د الحالات، ؤ كاتخلّي التعميم قل من اللي كنا منعوّلين عليه.
 خضرة فوق الطعام – شي هدرة كاتݣال بزاف، بحال داكشي اللي ݣالو ناس زمان، كاتݣال باش تطفي داك التنافر المعرفي، ولّا تبدل بيها الموضوع.

 سباب فيه الشك 
سباب فيه الشك هو نوع عام من الغالاط فيه بزاف د المتغيرات، البلان فيه هوا التخليطة بين السباب ؤ الرتيباط، ياإما حيت وصلتي ل شي ستينتاج ب طريقة عيانة (ولّا رفضتيه ݣاع) ولّا تفشل ف التحقيق على السباب ديال شي تأتير باين.

 معاها إدن ب سبابها – واحد الفتيراض غالط بلّي، حيت شي جوج حوايج وقعو قد قد، إدن وحدا هي السباب ف لاخرا.
 موراها إدن ب سبابها – X وقعات، عاد Y وقعات، إيوا X هي السباب ف Y.
 تيجاه مقلوب – تقلب السباب معا النتيجة، زعما تݣول السباب هي النتيجة ولّا العكس.
 مغالطة السباب الواحد – تفتارض بلّي كاين سباب واحد ؤ بسيط ل شي نتيجة، ملّي ف الحقيقة كاين بزاف د الأسباب الكافية ؤ المترابطة بيناتها.
 مغالطة المستور – ترد السباب د النتيجات هو المخالفات د مّالين القرار.
 مغالطة القمّار – العتيقاد اللي ماشي صحيح بلّي الأحدات المفرّقة ؤ المستقلّة تقدر تلعب ف الحتيمال د شي حدت عشوائي وحداخر. إيلا شي شقفة ف پيلوفاص جات عشرة د المرات متّابعة راس، غاتكون كاتخربق إيلا ݣولتي "هادشي وقع ب سباب شحال د المرات جات تاج قبل".
 التفكير الخيالي – العلاقات السببية بين الأحدات ؤ الفعلات. ف لانطروپولوجيا، كايعنيو بيها المعتقادات التقافية، بحال الصلا، الدعاء، الطقوس، التضحية، ؤ الطابوهات، كايأترو على الطبيعة ب طريقة خارقة. ف علم النفس، كايعنيو بيها العتيقاد اللي ماشي عقلاني بلّي الأفكار براسهوم كايقدرو يأتّرو على العالم.

 مغالطات د العلاقة 

 تسعّف الحجرة – ترفض شي حاجة اللي تعتابرها تخربيقة بلا ما تبيّن علاش هي تخربيقة.
 تسعّف الجهل – تفتارض بلّي شي دّيعاء صحيح حيت ماتقدرش تتبت بلّي راه صحيح، ولّا العكس.
 تسعّف الشك – "مانقدرش نتصوّر هادشي صحيح، إدن راه غالط".
 تسعّف المعاودة – تبقا تعاود شي حجة حتى مايبقا حتا واحد مسوّق باش يناقشو.
 تسعّف السكات – تفتارض بلّي شي دّيعاء صحيح حيت المصادر الرسمية ماهدروش عليه، ولّا العكس.
 تلّف النقطة – الحجة اللي براسها تقدر تكون صحيحة، ولكن لا علاقة ليها ب الموضوع (ولّا النقطة).

 مغالطات الهارينݣ الحمر 
مغالطة د الهارينݣ الحمر، واحد الغالاط ف اللوجيك، ملّي كايكون القتيراح، و المقصود منو، كايتلّف باش تعطي ستينتاجات لاعلاقة ولّا غالطة. أولا بشكل عام، أي ستيدلال د اللوجيك مبني على حجج مزورة، باش يجيو بلاصت الحجج د بصّح إلا ماكانوش، ولّا باش يهرف على الموضوع د النقاش.

الهارينݣ الحمر – تعطي حجة تانية باش تجاوب الحجة اللولا اللي لا علاقة ب الموضوع باش تلّف على الموضوع الدوريجين.

 شخصنة – تهاجم هاداك اللي كاتناقش معاه بلاصت الحجة.
 شخصنة ف الوجه – تݣول بلّي الموقف الشخصي د اللي كاتناقش معاه ولّا الستيفادة ديالو من الستينتاج اللي عطا كاتعني بلّي الستينتاج غالط.
 تسمم البير – تعطي معلومات خايبة على شي واحد باش تشوّهلو السمعة د أي حاجة كايݣولها.
 تسعّف الدافع – تميّك على شي فكرة ؤ تسوّل على الدافع ديال مولاها.
 الفخ د كافكا – واحد الحجة سفسطائية ما تقدرش تغلّطها، ملّي كايحسّس اللي كايتناقش معاه ب إحساس ب الدّنب، ؤ كايزيد النكير ديالو ل هاداك الدّنب كـ دليل وحداخر ل الدّنب.
 تزيار على اللكنة – تركّز عل' العاطفة مور (ولّا اللي نتجات من) شي رسالة بلاصت الرسالة النّيت باش تشوّه السمعة.
 مغالطة النتيقاد الخاين – تعتابر النتيماء د الناقد هو اللي خلاه ينتاقد شي لعيبة، بلاصت ماتعامل معا النتيقاد براسو.
 تسعّف السلطة – تݣول بلّي شي حاجة را صحيحة غير ب سباب السلطة د اللي ݣالها
 تسعّف الإنجاز – تݣول بلّي شي حاجة را صحيحة ولّا غالطة، غير ب سباب الإنجاز د اللي ݣالها.
 جواب الحاشية – ترمي شي نتيقاد، غير حيت اللي دارو ماعندوش علم ، ولّا مصداقية، ولّا تدريب كافيين باش يدير النتيقاد.
 تسعّف النتيجة – تسيپورطي الستينتاج ب النتيجة الإيجابية ولّا السلبية ديالو.
 تسعّف العاطفة – الحجة تكون مبنية على اللعب عل' المشاعر بلاصت ماتكون مبنية على اللوجيك.
 تسعّف الخوف – الحجة تكون مبنية على تورّق الخوف ولّا التهديد ل اللي كاتناقش معاه.
 تسعّف الشفقة – تسيپورطي الحجة ديالك ب الإحساس د الناس ب الشفقة.
 تسعّف الإطراء – تخدّم الإطراء باش تسيپورطي الحجة ديالك.
 تسعّف الستيهزاء – تورّي الحجة د اللي كاتناقش معاه بواحد الطريقة باش تبان كاتضحّك.
 تسعّف الحقد – تدير شي حجة ب التوراق د الحقد د الناس على اللي كاتناقش معاه.
 تطياح الهدرة – تسبّ ولّا تعاير باش تأتّر على الحكام د اللي كايسمع.
 هّاء؟ – تميّك على شي حجة حيت ماتستاهلش تدّي عليها.
 تسنّى اللي تتمنّى – تبازي شي قرار ولّا عتيقاد على داكشي اللي كاتمنّى يكون، بلاصت ماتبازيه على الدليل ولّا الحجة.
 تسعّف العادة – تبازي شي حكام غير على واش الموضوع "عادي" ولّا "ماشي عادي".
 تسعّف القرطى – تعتابر را شي قتيراح عالي ولّا حسن غير حيت جديد ولا موديرن.
 تسعّف المسكين – تتافق معا شي ستينتاج حيت مولاه مسكين. (ولّا ترفضو حيت مولاه لاباس عليه).
 تسعّف البالي – تسيپورطي شي ستينتاج غير حيت من شحال هادي ؤ هو كايتعتابر صحيح.
 تسعّف الشكّارة – تتافق معا شي ستينتاج حيت مولاه لاباس عليه. (ولّا ترفضو حيت مولاه مسكين).
 تسعّف العصا – تبزّز شي حجة ب الصحّة ولّا العصا ولّا التهديد.
 تسعّف الكترة – تعتابر شي حاجة صحيحة ولّا مزيانة غير حيت بزاف د الناس (ولّا الأغلبية) تا هوما معتابرينها صحيحة.
 مغالطة التخلاط – تعتابر حيت جوج حوايج عندهوم واحد الخاصّية بحال بحال، إدن حتا هوما بحال بحال.
 إصرار حفيان – تقدّم شي حاجة على أساس را صحيحة بلا شي سيپّور، بحالا مبررة راسها، ولّا صحيحة غي هاكّاك.
 مغالطة المونيكة – تحرف الحجة د اللي كاتناقش معاه، ؤ تضرب ف ديك النسخة الضعيفة منّها اللي صاوبتيها.
 مصادر 

تصنيف:ليستات
تصنيف:اللوجيك